ROZHODNUTIE KOMISIE
z 28. januára 2009
o vyrovnaní účtov určitých platobných agentúr v Belgicku, Nemecku a Rakúsku, ktoré sa týkajú výdavkov financovaných z Európskeho poľnohospodárskeho fondu pre rozvoj vidieka (EPFRV) za rozpočtový rok 2007
[oznámené pod číslom K(2009) 420]
(Iba nemecké, holandské a francúzske znenie je autentické)
(2009/86/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1290/2005 z 21. júna 2005 o financovaní spoločnej poľnohospodárskej politiky (1), a najmä na jeho články 30 a 33,
po porade s Výborom poľnohospodárskych fondov,
keďže:
(1)
Rozhodnutím Komisie 2008/397ES (2) sa za rozpočtový rok 2007 vyrovnali účty všetkých platobných agentúr okrem rakúskej platobnej agentúry AMA, belgických platobných agentúr ALV a Région wallonne, nemeckých platobných agentúr Baden-Württemberg a Bayern, gréckej platobnej agentúry OPEKEPE, fínskej platobnej agentúry MAVI a portugalskej platobnej agentúry IFAP.
(2)
Vzhľadom na doručenie nových informácií a dodatočné kontroly môže Komisia v súčasnosti rozhodnúť o úplnosti, presnosti a vecnej správnosti účtov financovaných Európskym poľnohospodárskym fondom pre rozvoj vidieka (EPFRV), ktoré predložila rakúska platobná agentúra AMA, belgické platobné agentúry ALV a Région wallonne a nemecké platobné agentúry Baden-Württemberg a Bayern.
(3)
V súlade s článkom 30 ods. 2 nariadenia (ES) č. 1290/2005 týmto rozhodnutím nie sú dotknuté rozhodnutia následne prijaté Komisiou, ktorými sa z financovania Spoločenstva vylučujú výdavky, ktoré neboli vynaložené v súlade s pravidlami Spoločenstva,
PRIJALA TOTO ROZHODNUTIE:
Článok 1
Účty platobných agentúr rakúskej platobnej agentúry AMA, belgických platobných agentúr ALV a Région wallonne a nemeckých platobných agentúr Baden-Württemberg a Bayern, ktoré sa týkajú výdavkov financovaných Európskym poľnohospodárskym fondom pre rozvoj vidieka (EPFRV) za rozpočtový rok 2007, sa týmto vyrovnávajú.
Sumy, ktoré sú vymáhateľné od každého členského štátu alebo splatné každému členskému štátu v rámci každého programu na rozvoj vidieka podľa tohto rozhodnutia, vrátane súm vyplývajúcich z uplatňovania článku 33 ods. 8 nariadenia (ES) č. 1290/2005, sa stanovujú v prílohe.
Článok 2
Toto rozhodnutie je určené Belgickému kráľovstvu, Nemeckej spolkovej republike a Rakúskej republike.
V Bruseli 28. januára 2009